૧૯૬૨થી ગુજરાતી રંગભૂમિ પર કાર્યરત એવાં પદ્માબહેને બસ્સોથી વધુ ગુજરાતી ફિલ્મો પણ કરી હતી. ગુજરાતી ફિલ્મોનો એ સુવર્ણકાળ હતો અને આ સુવર્ણકાળમાં પદ્માબહેને ‘પાતળી પરમાર’, ‘ભાદર તારા વહેતા પાણી’, ‘શેઠ સગાળશા’, ‘તમે રે ચંપો ને અમે કેળ’, ‘અમરજ્યોત’ જેવી અનેક એવી ફિલ્મો કરી હતી જે ફિલ્મો સિલ્વર જ્યુબિલી થઈ હતી. પદ્માબહેને થોડી હિન્દી ફિલ્મો પણ કરી હતી, પણ એ ફિલ્મો બૉક્સ-ઑફિસ પર ખાસ કોઈ અસર છોડી શકી નહીં એટલે પદ્માબહેને કાયમ માટે હિન્દી ફિલ્મ-ઇન્ડસ્ટ્રીને તિલાંજલિ આપી દીધી અને પોતાનું ધ્યાન માત્ર ગુજરાતી ફિલ્મો અને નાટકો પર જ કેન્દ્રિત કરી દીધું હતું. ગુજરાતી ફિલ્મોના સમયમાં પણ પદ્માબહેન ક્યારેય નાટકોને અન્યાય ન થાય એનું ધ્યાન રાખતાં, કારણ કે નાટકોથી જ તેમની કરીઅરની શરૂઆત થઈ હતી. અનેક વખત એવું બન્યું હતું કે નાટકોને કારણે પદ્માબહેને ફિલ્મ છોડી દીધી હોય.